CELEX: 32020D2152
Language: lv
Date: 2020-12-17 00:00:00
Title: Komisijas Lēmums (ES) 2020/2152 (2020. gada 17. decembris) par maksu, ko Eiropas Savienības Energoregulatoru sadarbības aģentūra iekasē par tādas informācijas vākšanu, rīcību ar to, tās apstrādi un analīzi, kura sniegta saskaņā ar Eiropas Parlamenta un Padomes Regulu (ES) Nr. 1227/2011 (Dokuments attiecas uz EEZ)

18.12.2020   
               
               
                  LV
               
               
                  Eiropas Savienības Oficiālais Vēstnesis
               
               
                  L 428/68
               
            
         KOMISIJAS LĒMUMS (ES) 2020/2152
         (2020. gada 17. decembris)
         par maksu, ko Eiropas Savienības Energoregulatoru sadarbības aģentūra iekasē par tādas informācijas vākšanu, rīcību ar to, tās apstrādi un analīzi, kura sniegta saskaņā ar Eiropas Parlamenta un Padomes Regulu (ES) Nr. 1227/2011
         (Dokuments attiecas uz EEZ)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes Regulu (ES) 2019/942 (2019. gada 5. jūnijs), ar ko izveido Eiropas Savienības Energoregulatoru sadarbības aģentūru (1), un jo īpaši tās 32. panta 2. punktu,
         tā kā:
         
                     (1)
                  
                  
                     Lai nodrošinātu atklātu un godīgu konkurenci iekšējā elektroenerģijas un gāzes tirgū un līdzvērtīgus konkurences apstākļus tirgus dalībniekiem, jāpanāk enerģijas vairumtirgu integritāte un pārredzamība. Ar Eiropas Parlamenta un Padomes Regulu (ES) Nr. 1227/2011 (2) izveidots visaptverošs satvars šā mērķa sasniegšanai.
                  
               
                     (2)
                  
                  
                     Regulā (ES) Nr. 1227/2011 noteikts, ka Eiropas Savienības Energoregulatoru sadarbības aģentūrai (tālāk tekstā “Aģentūra”) ir pienākums uzraudzīt enerģijas vairumtirgus ar mērķi nodrošināt to iedarbīgu pārraudzību ciešā sadarbībā ar valsts regulatīvajām iestādēm un citām valsts iestādēm. Ar Regulas (ES) 2019/942 32. panta 1. punkta b) apakšpunktu ieviesta maksa, kuras mērķis ir papildināt Aģentūras finansējumu un segt ar uzraudzības un pārraudzības uzdevumu saistītās izmaksas. Aģentūrai pieejamam palielinātam finansējumam arī būtu jāsniedz tai iespēja uzlabot to pakalpojumu kvalitāti, kurus Aģentūra nodrošina subjektiem, kas sniedz datus, un attiecīgā gadījumā – tirgus dalībniekiem kopumā.
                  
               
                     (3)
                  
                  
                     Regulas (ES) 2019/942 32. pantā likumdevējs nosaka maksas shēmas tvērumu un pamatprincipus un dod Komisijai uzdevumu noteikt maksu un tās maksāšanas veidu.
                  
               
                     (4)
                  
                  
                     Saskaņā ar Regulas (ES) 2019/942 32. panta 2. punktu notikusi publiska apspriešanās un apspriešanās ar Aģentūras Administratīvo valdi un Regulatoru valdi. Publiskā apspriešanās tika papildināta ar ieinteresēto personu darbsemināru, uz kuru tika uzaicināti visi pašreizējie maksas shēmas potenciālie adresāti, kā arī apvienības, kas pārstāv šos adresātus vai citus tirgus dalībniekus.
                  
               
                     (5)
                  
                  
                     Komisijas Deleģētā regula (ES) 2019/715 (3) nosaka finanšu pamatregulu struktūrām, kuras Savienība ir izveidojusi saskaņā ar Līgumu par Eiropas Savienības darbību un Eiropas Atomenerģijas kopienas dibināšanas līgumu un kurām ir juridiskas personas statuss, un kuras saņem iemaksas no Savienības budžeta. Aģentūra ir viena no šādām struktūrām un, kā noteikts Deleģētajā regulā (ES) 2019/715, neatkāpjoties no Deleģētajai regulai (ES) 2019/715 atbilstošajiem finanšu noteikumiem, ir pieņēmusi savus finanšu noteikumus – Aģentūras finanšu noteikumus (4).
                  
               
                     (6)
                  
                  
                     Atbilstoši Regulas (ES) 2019/942 20. pantam un Aģentūras finanšu noteikumu 32. pantam izstrādātais Aģentūras plānošanas dokuments ietver gada un daudzgadu programmu, kurā ir sīki izklāstīti Aģentūras uzdevumi un šo uzdevumu veikšanai izmantojamie līdzekļi. Tāpēc plānošanas dokuments ir piemērotākais instruments to izmaksu noteikšanai, kuras ir attiecināmās izmaksas, kas sedzamas ar maksu, ievērojot Regulas (ES) 2019/942 32. panta 1. punkta b) apakšpunktu.
                  
               
                     (7)
                  
                  
                     Attiecināmajām izmaksām būtu jāietver izmaksas, kuras Aģentūrai radušās, ne tikai vācot datus saskaņā ar Komisijas īstenošanas Regulu (ES) Nr. 1348/2014 (5), bet arī saskaņā ar Regulu (ES) Nr. 1227/2011 veicot pārējos uzdevumus vai darbības, kas ietver rīcību ar savāktajiem datiem, to apstrādi un analīzi un ko īsteno ar mērķi nodrošināt enerģijas vairumtirgu integritāti un pārredzamību. Saskaņā ar Regulas (ES) 2019/942 20. pantu Komisija sniedz atzinumu par Aģentūras plānošanas dokumenta projektu, tostarp Aģentūras priekšlikumiem par to, kuras izmaksas uzskatāmas par attiecināmajām izmaksām, kas finansējamas no maksas.
                  
               
                     (8)
                  
                  
                     Saskaņā ar Regulas (ES) 2019/942 31. pantu Aģentūras finansējumu galvenokārt būtu jāveido līdzekļiem no Savienības vispārējā budžeta. Tāpēc ienākumiem no maksas nevajadzētu pārsniegt ieguldījumu Aģentūrā no Savienība budžeta.
                  
               
                     (9)
                  
                  
                     Lai nodrošinātu pārredzamību attiecībā uz to, ka maksu izmanto tikai attiecināmo izmaksu segšanai un ka Aģentūras finansējumu pastāvīgi veido galvenokārt līdzekļi no Savienības vispārējā budžeta, saskaņā ar Aģentūras finanšu noteikumu 48. pantu izstrādātajā konsolidētajā gada darbības pārskatā būtu jānorāda informācija par dažādajiem gūto ieņēmumu avotiem un šo ieņēmumu izmantošanu.
                  
               
                     (10)
                  
                  
                     Tirgus dalībniekiem jāreģistrējas valsts regulatīvajā iestādē dalībvalstī saskaņā ar Regulas (ES) Nr. 1227/2011 9. pantu. Datu sniedzēji jeb reģistrēti ziņošanas mehānismi ir tirgus dalībnieki, kas ar mērķi sniegt informāciju saskaņā ar Regulas (ES) Nr. 1227/2011 8. pantu un Īstenošanas regulu (ES) Nr. 1348/2014 sniedz datus, ievērojot tehniskās un organizatoriskās prasības, kuras izstrādātas, lai garantētu efektīvu, rezultatīvu un drošu informācijas apmaiņu un apstrādi, vai subjekti, kas iepriekš minēto veic tirgus dalībnieku vārdā. Reģistrēti ziņošanas mehānismi jāreģistrē tieši Aģentūrā, tāpēc maksas maksāšanas pienākums būtu jāuzliek tiem.
                  
               
                     (11)
                  
                  
                     Lai reģistrētajam ziņošanas mehānismam nodrošinātu pārredzamību attiecībā uz to, kā dažādie tirgus dalībnieki, kuru vārdā tā sniedz datus, piedalās rēķinā norādītās maksas veidošanā, reģistrētajiem ziņošanas mehānismiem nosūtītajos rēķinos būtu jānorāda informācija par to, kā tika aprēķināta maksa. Lai nepieļautu nepamatota finansiālā sloga uzlikšanu reģistrētajiem ziņošanas mehānismiem, vajadzētu būt iespējai pēc vienošanās ar Aģentūru lielus rēķinus apmaksāt, veicot periodiskus maksājumus. Eiropas Parlamenta un Padomes Direktīvas (ES) 2019/944 (6) 59. panta 1. punktā un Eiropas Parlamenta un Padomes Direktīvas 2009/73/EK (7) 41. panta 1. punktā minētie dalībvalstu regulatīvo iestāžu pienākumi un pilnvaras ietver lēmuma pieņemšanu par to, cik lielu daļu to izmaksu, kas elektroenerģijas vai gāzes pārvades sistēmu operatoriem, kuri ir reģistrēti ziņošanas mehānismi, radušās, pildot pienākumu maksāt Aģentūras iekasēto maksu, ar tīkla tarifu starpniecību sedz tīkla lietotāji.
                  
               
                     (12)
                  
                  
                     Saskaņā ar Regulas (ES) 2019/942 32. panta 2. punktu maksai vajadzētu būt samērīgai ar to attiecīgo pakalpojumu izmaksām, kurus sniedz izmaksu ziņā lietderīgā veidā, un pietiekamai minēto izmaksu segšanai un tā būtu jānosaka tādā apmērā, lai nodrošinātu, ka tā nav diskriminējoša un ka ar to netiek pieļauta nepamatota finansiālā vai administratīvā sloga uzlikšana tirgus dalībniekiem vai subjektiem, kas sniedz informāciju to vārdā.
                  
               
                     (13)
                  
                  
                     Galvenie attiecīgo pakalpojumu izmaksu faktori un tādējādi arī Aģentūras attiecināmo izmaksu faktori ir reģistrēto ziņošanas mehānismu skaits, to tirgus dalībnieku skaits, kuru vārdā tie sniedz datus, un to sniegto datu apjoms un raksturlielumi. Lai atspoguļotu šos izmaksu faktorus, no katra reģistrētā ziņošanas mehānisma iekasējamo maksu būtu jāveido fiksētas summas – fiksētās reģistrācijas maksas komponenta – un mainīgas summas – uz darījumu pārskatu pamata iekasētās maksas komponenta – kombinācijai, kas atkarīga no to tirgus dalībnieku skaita, kuru vārdā reģistrētais ziņošanas mehānisms sniedz datus, kā arī no sniegto datu apjoma un raksturlielumiem.
                  
               
                     (14)
                  
                  
                     Fiksētajai summai būtu jāatspoguļo Aģentūras izmaksas, kas rodas, apstrādājot pieteikumus reģistrācijai par reģistrētu ziņošanas mehānismu, un nodrošinot to, ka jau reģistrētie ziņošanas mehānismi pastāvīgi ievēro Īstenošanas regulas (ES) Nr. 1348/2014 11. pantā noteiktās prasības. Tā kā šīs izmaksas Aģentūrai rodas neatkarīgi no tā, vai reģistrētie ziņošanas mehānismi iesniedz darījumu pārskatus vai pamatdatus, fiksētā summa būtu jāmaksā visiem reģistrētajiem ziņošanas mehānismiem.
                  
               
                     (15)
                  
                  
                     Lai nepieļautu nepamatota finansiālā sloga uzlikšanu reģistrētajiem ziņošanas mehānismiem, 6. pantā norādītajai mainīgajai summai būtu jāatspoguļo iesniegto darījumu pārskatu daudzums, kas ir saistīts ar tirdzniecības apjomu un tādējādi arī ar reģistrēta ziņošanas mehānisma potenciālajiem ieņēmumiem. Mainīgajā komponentā būtu jāņem vērā tas, ka daudzi reģistrētie ziņošanas mehānismi sniedz datus daudzu tādu tirgus dalībnieku vārdā, kuri bieži vien darbojas vairākās organizēta tirgus vietās un izmanto dažādus tirdzniecības kanālus.
                  
               
                     (16)
                  
                  
                     Ar Īstenošanas regulas (ES) Nr. 1348/2014 4. panta 1. punkta b) un c) apakšpunktu mazie elektroenerģijas un gāzes ražotāji, kas bieži vien ir atjaunojamo energoresursu enerģijas ražotāji, ir atbrīvoti no pastāvīgas ziņošanas saskaņā ar Regulu (ES) Nr. 1227/2011. Tāpēc maksas ieviešanai nebūtu jāuzliek finansiāls slogs šādiem ražotājiem.
                  
               
                     (17)
                  
                  
                     Pamatdatus, piemēram, informāciju, kas attiecas uz elektroenerģijas vai dabasgāzes ražošanas, glabāšanas, patēriņa vai pārvades iekārtu jaudu un izmantošanu vai ir saistīta ar sašķidrinātas dabasgāzes iekārtu jaudu un izmantošanu, Aģentūra vāc tikai tāpēc, lai papildinātu iesniegtos darījumu pārskatus, piemēram, rīkojumus, darījumu dokumentus, nestandarta līgumus vai transportēšanas līgumus. Tāpēc pamatdati nebūtu jāiekļauj mainīgā maksas komponenta aprēķinā. Tā kā reģistrēta ziņošanas mehānisma statuss pats par sevi ir būtisks Aģentūras izmaksu faktors, reģistrētajiem ziņošanas mehānismiem, kas iesniedz pamatdatus, tomēr būtu jāmaksā fiksētās maksas komponents.
                  
               
                     (18)
                  
                  
                     Lai efektīvi atklātu tirgus ļaunprātīgu izmantošanu, Aģentūra vāc ne tikai datus par tirdzniecības un citiem līgumiem, bet arī ievērojamu daudzumu datu par tirdzniecības rīkojumiem, kas izdoti organizētā tirgus vietās, piemēram, enerģijas biržās. Tāpēc nolūkā nodrošināt izmaksu samērīgumu maksas shēmai būtu jāattiecas arī uz tirdzniecības rīkojumiem. To pašu iemeslu dēļ maksas shēmai būtu jāattiecas arī uz informāciju par aprites ciklu.
                  
               
                     (19)
                  
                  
                     Maksas shēmā nebūtu jādiskriminē tirdzniecība organizēta tirgus vietās. Organizēta tirgus vietās veiktai vairumtirdzniecības energoproduktu tirdzniecībai saistībā ar elektroenerģijas vai dabasgāzes piegādi raksturīgs augstāks standartizācijas līmenis nekā šādu produktu tirdzniecībai ārpus organizēta tirgus vietām. Turklāt paziņotie darījumu pārskati, kas iegūti no organizēta tirgus vietām, ietver tirdzniecības rīkojumus. Tirgus tendences saistībā ar elektroenerģijas vai dabasgāzes piegādes līgumu tirdzniecību, piemēram, algoritmiskā tirdzniecība un ātrā datorizētā tirdzniecība, kļūst arvien nozīmīgākas, tāpēc organizēta tirgus vietu paziņoto tirdzniecības rīkojumu skaits uz vienu standarta piegādes līgumu, iepretim to skaitam uz vienu ārpus organizēta tirgus vietām noslēgtu piegādes līgumu, kļūst arvien lielāks. Tāpēc, aprēķinot mainīgo maksas komponentu, vairumtirdzniecības energoproduktu tirdzniecības darījumu pārskatiem, kuri saistīti ar elektroenerģijas vai dabasgāzes piegādi un iegūti no organizēta tirgus vietām, vajadzētu būt citam svērumam nekā darījumu pārskatiem, kuri iegūti ārpus organizēta tirgus vietām.
                  
               
                     (20)
                  
                  
                     Vairumtirdzniecības energoproduktiem, kas saistīti ar elektroenerģijas pārvadi vai dabasgāzes transportēšanu, raksturīgs līdzīgs līgumu standartizācijas līmenis, neraugoties uz to, vai to tirdzniecība norisinās ārpus organizēta tirgus vietām vai organizēta tirgus vietās, un konkurence starp tirdzniecību organizēta tirgus vietās un tirdzniecību ārpus organizēta tirgus vietām ir ierobežota. Tāpēc šādu produktu gadījumā maksas shēmā darījumu pārskati, kuri iegūti no organizēta tirgus vietām, nebūtu jānošķir no darījumu pārskatiem, kuri iegūti ārpus organizēta tirgus vietām.
                  
               
                     (21)
                  
                  
                     Tā kā maksa ir pilnībā noteikta ar šo lēmumu, uz kura pamata Aģentūra nosaka iekasējamās summas, saskaņā ar Aģentūras finanšu noteikumu 71. pantu rēķiniem vajadzētu būt debetnotām.
                  
               
                     (22)
                  
                  
                     Saskaņā ar Aģentūras finanšu noteikumu 71. pantu Aģentūra var sniegt pakalpojumus tikai pēc tam, kad pilnībā samaksāta attiecīgā maksa. Tā kā maksu aprēķina, pamatojoties uz iepriekšējā gadā iesniegto darījumu pārskatu daudzumu, iekasējamās summas var noteikt un rēķinus var izsūtīt tikai katra gada sākumā. Reģistrētajiem ziņošanas mehānismiem tomēr vajadzētu būt iespējai pastāvīgi sniegt datus Aģentūrai, tātad arī pirms attiecīgā gada rēķina apmaksāšanas. Tomēr, ja reģistrēts ziņošanas mehānisms kavē rēķina apmaksu, Aģentūrai vajadzētu būt iespējai liegt subjektam ziņot datus, neraugoties uz to, ka tas reģistrēts saskaņā ar Īstenošanas regulas (ES) Nr. 1348/2014 11. pantu.
                  
               
                     (23)
                  
                  
                     2021. gadam vajadzētu būt pirmajam gadam, kad reģistrētajiem ziņošanas mehānismiem jāmaksā maksa nolūkā segt attiecināmās izmaksas, kas noteiktas plānošanas dokumentā, kurš Aģentūras Administratīvajai valdei līdz 2020. gada 31. decembrim jāpieņem saskaņā ar Regulas (ES) 2019/942 20. pantu.
                  
               
                     (24)
                  
                  
                     Maksas shēmas darbības sākumā reģistrētajiem ziņošanas mehānismiem vajadzētu būt iespējai apsvērt, vai tie joprojām vēlas būt reģistrēti Aģentūrā. Tāpēc tiem vajadzētu būt iespējai, informējot Aģentūru par vēlmi atteikties no reģistrēta ziņošanas mehānisma statusa, maksu nemaksāt pat pēc tam, kad saņemts rēķins par gada maksu. Tādā gadījumā būtu tiem jādod laiks, lai tie varētu īstenot alternatīvus risinājumus, kas ļautu tiem izpildīt Regulā (ES) Nr. 1227/2011 noteiktos pienākumus, piemēram, sākt izmantot cita reģistrēta ziņošanas mehānisma pakalpojumus. Turpmākajos gados (pēc minētā pirmā gada) reģistrētajiem ziņošanas mehānismiem vajadzētu būt iespējai līdz katra gada beigām izlemt, vai tie vēlas saglabāt šo statusu vai atteikties no tā bez iespējas atgūt samaksāto maksu vai atcelt maksājamo maksu.
                  
               
                     (25)
                  
                  
                     Regulas (ES) 2019/942 32. panta 2. punktā noteikts, ka Komisijai regulāri jāpārskata minētās maksas apmērs. Tas būtu jādara līdztekus Regulas (ES) 2019/942 45. pantā minētajai Aģentūras veikuma izvērtēšanai. Šāda prasība neliedz Komisijai pārskatīt maksas shēmu neatkarīgi no minētās izvērtēšanas.
                  
               
                     (26)
                  
                  
                     Šim lēmumam būtu jāstājas spēkā trešajā dienā pēc tā publicēšanas, jo 3. panta 1. un 2. punktā minētais Aģentūras plānošanas dokuments 2021.–2023. gadam jāpieņem 2020. gada decembrī. Tā kā 2021. gadam vajadzētu būt pirmajam gadam, kad reģistrētajiem ziņošanas mehānismiem jāmaksā maksa, šis Komisijas lēmums, izņemot 3. panta 1. un 2. punktu, būtu jāpiemēro nevis no tā spēkā stāšanās dienas, bet no 2021. gada 1. janvāra,
                  
               IR PIEŅĒMUSI ŠO LĒMUMU.
         
            1. pants
            Priekšmets
            Šajā lēmumā ir noteikta maksa, ko Eiropas Savienības Energoregulatoru sadarbības aģentūra (tālāk tekstā “Aģentūra”) iekasē par tās informācijas vākšanu, rīcību ar to, tās apstrādi un analīzi, kuru saskaņā ar Regulas (ES) Nr. 1227/2011 8. pantu sniedz tirgus dalībnieki vai citi subjekti to vārdā, un šīs maksas maksāšanas veids.
         
         
            2. pants
            Definīcijas
            Šajā lēmumā ir piemērojamas Īstenošanas regulas (ES) Nr. 1348/2014 2. panta 1. punktā un 2. panta 4. punktā minētās jēdziena “pamatdati” un jēdziena “organizēta tirgus vieta” definīcijas.
            Papildus piemēro arī šādas definīcijas:
            
                        1)
                     
                     
                        “reģistrēts ziņošanas mehānisms” ir subjekts, ko Aģentūra saskaņā ar Īstenošanas regulas (ES) Nr. 1348/2014 11. pantu reģistrējusi tādēļ, lai tas sniegtu darījumu pārskatus vai pamatdatus;
                     
                  
                        2)
                     
                     
                        “darījumu pārskats” ir atsevišķa datu kopa, kas ietver informāciju par kādu darījumu, tirdzniecības rīkojumu vai līgumu vai informāciju par aprites ciklu, piemēram, izmaiņām darījumos, tirdzniecības rīkojumos vai līgumos, to priekšlaicīgu pārtraukšanu vai korekcijām tajos, un ko sniedz Aģentūrai saskaņā ar Īstenošanas regulas (ES) Nr. 1348/2014 3. pantu;
                     
                  
                        3)
                     
                     
                        “tirgus dalībnieks” ir saskaņā ar Regulas (ES) Nr. 1227/2011 9. pantu valsts regulatīvajā iestādē dalībvalstī reģistrēts subjekts.
                     
                  
         
            3. pants
            Ar maksu segtās izmaksas
            
               1.   Plānošanas dokumentā, kurš ietver arī budžetu un kuru Aģentūras Administratīvā valde līdz katra gada 31. decembrim pieņem saskaņā ar Regulas (ES) 2019/942 20. pantu (tālāk tekstā “plānošanas dokuments”), nosaka, kuras izmaksas ir attiecināmās izmaksas, kas nākamajā gadā finansējamas no maksas, un sniedz aplēses par attiecināmajām izmaksām, kuras paredzēts finansēt no maksas vēl divus gadus pēc tam. Attiecināmās izmaksas ir izmaksas, kas ietver arī netiešās izmaksas un kas Aģentūrai rodas saistībā ar reģistrēto ziņošanas mehānismu sniegtās informācijas vākšanu, rīcību ar to, tās apstrādi un analīzi.
            
            
               2.   Plānošanas dokumentā norāda summu, kura nākamajā gadā sedzama no maksas. Maksa:
               
                           a)
                        
                        
                           nedrīkst pārsniegt 1. punktā minētās attiecināmās izmaksas;
                        
                     
                           b)
                        
                        
                           ir zemāka par Savienības ieguldījumu Aģentūrā atbilstoši attiecīgā gada Savienības budžetam.
                        
                     
            
               3.   Aģentūra saskaņā ar Aģentūras finanšu noteikumu 48. pantu sagatavotajā konsolidētajā gada darbības pārskatā sniedz detalizētu informāciju par iepriekšējā gadā iekasētās maksas apjomu un izmaksām, kuras segtas no maksas. Aģentūra publisko attiecīgās šā pārskata iedaļas.
            
         
         
            4. pants
            Pienākums maksāt maksu
            
               1.   Katrs reģistrētais ziņošanas mehānisms maksā gada maksu, kas aprēķināta, kā norādīts 5. pantā. Maksu maksā EUR valūtā.
            
            
               2.   Katru gadu ne vēlāk kā 31. janvārī Aģentūra katram reģistrētajam ziņošanas mehānismam nosūta rēķinu par gada maksu, kas jāsamaksā četru nedēļu laikā. Rēķinā norāda detalizētu informāciju par to, kā maksa tika aprēķināta. Aģentūra un reģistrēts ziņošanas mehānisms var abpusēji vienoties par to, ka rēķinus, kuru summa pārsniedz 250 000 EUR, apmaksā, veicot periodiskus maksājumus. Pēdējā periodiskā maksājuma termiņš ir ne vēlāk kā 30. septembrī.
            
            
               3.   Ja kāds subjekts iesniedz pieteikumu kļūšanai par reģistrētu ziņošanas mehānismu, Aģentūra subjektam nosūta rēķinu par summu 50 % apmērā no 5. panta 1. punkta a) apakšpunktā minētā fiksētās reģistrācijas maksas komponenta un pieteikumu pieņem tikai pēc rēķina apmaksāšanas. Ja Aģentūra pieteikumu noraida, jo subjekts neatbilst Īstenošanas regulas (ES) Nr. 1348/2014 11. pantā minētajām prasībām, subjekts nav tiesīgs atgūt samaksāto maksu. Pēc subjekta kā reģistrēta ziņošanas mehānisma reģistrēšanas Aģentūra tam nosūta rēķinu par atlikušo summu, ko veido 50 % no 5. panta 1. punkta a) apakšpunktā minētā fiksētās reģistrācijas maksas komponenta un, ja vien reģistrētais ziņošanas mehānisms nepaziņo, ka tas iesniegs tikai pamatdatus, arī 6. panta 4. punktā minētais uz darījumu pārskatiem balstītais komponents.
            
            
               4.   Reģistrētie ziņošanas mehānismi, kas pārtrauc būt reģistrēti Aģentūrā, nav tiesīgi atgūt samaksāto maksu vai nemaksāt maksājamo maksu. Tie maksā visu attiecīgā gada maksu, ja vien tie nav ne vēlāk kā iepriekšējā gada 31. decembrī informējuši Aģentūru, ka vairs nevēlas būt reģistrēti Aģentūrā.
            
         
         
            5. pants
            Individuālās gada maksas aprēķināšana
            
               1.   Gada maksa, kas jāmaksā reģistrētam ziņošanas mehānismam, ir šādu komponentu summa:
               
                           a)
                        
                        
                           fiksētās reģistrācijas maksas komponents 9 000 EUR apmērā;
                        
                     
                           b)
                        
                        
                           uz darījumu pārskatu pamata iekasētās maksas komponents, kas aprēķināts, kā norādīts 6. pantā – izņemot gadījumus, kad reģistrētais ziņošanas mehānisms sniedz tikai pamatdatus;
                        
                     
                           c)
                        
                        
                           attiecīgā gadījumā – pozitīvas vai negatīvas korekcijas summa, ar ko līdzsvaro atšķirību starp iepriekšējā gadā samaksāto uz darījumu pārskatu pamata iekasētās maksas komponentu un uz darījumu pārskatu pamata iekasētās maksas komponentu, kurš tiktu maksāts atbilstoši noteiktajā gadā faktiski ziņotajiem datiem.
                        
                     Korekcijas summu, kas minēta 1. punkta c) apakšpunktā, aprēķina, iepriekšējā gadā aprēķināto uz darījumu pārskatu pamata iekasētās maksas komponentu atņemot no kārtējā gadā aprēķinātā uz darījumu pārskatu pamata iekasētās maksas komponenta.
               Ja reģistrēts ziņošanas mehānisms pirmo reizi reģistrēts iepriekšējā gadā, 1. punkta c) apakšpunktā minēto korekcijas summu aprēķina, 6. panta 4. punktā minēto summu atņemot no 6. panta 5. punktā minētā kārtējā gadā aprēķinātā uz darījumu pārskatu pamata iekasētās maksas komponenta, kurš vispirms dalīts ar 365 un reizināts ar kalendāro dienu skaitu no reģistrācijas dienas līdz iepriekšējā gada beigām.
               Šā panta 1. punkta c) apakšpunktā minētā negatīvās korekcijas summa nepārsniedz kārtējam gadam aprēķināto uz darījumu pārskatu pamata iekasētās maksas komponentu.
            
            
               2.   Ja saskaņā ar 1. punktu katram reģistrētajam ziņošanas mehānismam aprēķināto individuālo maksu summa pārsniedz 3. panta 2. punktā norādīto summu, ko sedz ar maksu, tad individuālo maksu, kura būs jāmaksā katram reģistrētajam ziņošanas mehānismam, samazina, reizinot to ar šādi aprēķinātu samazinājuma faktoru:
               
                  
            
         
         
            6. pants
            Uz darījumu pārskatu pamata iekasētās maksas komponenta aprēķināšana
            
               1.   Uz darījumu pārskatu pamata iekasētās maksas komponentu, pamatojoties uz katra reģistrētā ziņošanas mehānisma iepriekšējā gadā iesniegtajiem darījumu pārskatiem, aprēķina šādi:
               
                           a)
                        
                        
                           Aģentūra nosaka attiecīgā reģistrētā ziņošanas mehānisma datu kopas. Vienu datu kopu veido viens no šiem elementiem:
                           
                                       i)
                                    
                                    
                                       visi darījumu pārskati, kuros sniegti dati par Īstenošanas regulas (ES) Nr. 1348/2014 3. panta 1. punkta a) apakšpunktā minētajiem vairumtirdzniecības energoproduktiem un kuri iegūti no konkrēta tirgus dalībnieka, izmantojot konkrētu organizēta tirgus vietu;
                                    
                                 
                                       ii)
                                    
                                    
                                       visi darījumu pārskati, kuros sniegti dati par Īstenošanas regulas (ES) Nr. 1348/2014 3. panta 1. punkta a) apakšpunktā minētajiem vairumtirdzniecības energoproduktiem un kuri iegūti no konkrēta tirgus dalībnieka, neizmantojot organizēta tirgus vietu;
                                    
                                 
                                       iii)
                                    
                                    
                                       visi darījumu pārskati, kuros sniegti dati par Īstenošanas regulas (ES) Nr. 1348/2014 3. panta 1. punkta b) apakšpunktā minētajiem vairumtirdzniecības energoproduktiem un kuri iegūti no konkrēta tirgus dalībnieka;
                                    
                                 
                     
                           b)
                        
                        
                           attiecībā uz katru a) apakšpunktā minēto datu kopu Aģentūra nosaka 2. vai 3. punktā norādīto maksas apakškomponentu;
                        
                     
                           c)
                        
                        
                           uz darījumu pārskatu pamata iekasētās maksas komponents ir atbilstoši b) apakšpunktam noteikto apakškomponentu summa.
                        
                     
            
               2.   Šā panta 1. punkta a) apakšpunkta i) un iii) punktā minēto darījumu pārskatu maksas apakškomponenti uz datu kopu ir šādi:
               
                           Darījumu pārskati uz datu kopu
                        
                        
                           Maksas apakškomponents EUR valūtā
                        
                     
                           1 līdz 1 000 
                        
                        
                           250
                        
                     
                           1 001  līdz 10 000 
                        
                        
                           500
                        
                     
                           10 001  līdz 100 000 
                        
                        
                           1 000 
                        
                     
                           100 001  līdz 1 miljonam
                        
                        
                           2 000 
                        
                     
                           Vairāk nekā 1 miljons līdz 10 miljoniem
                        
                        
                           4 000 
                        
                     
                           Vairāk nekā 10 miljoni līdz 100 miljoniem
                        
                        
                           8 000 
                        
                     
                           Vairāk nekā 100 miljoni
                        
                        
                           16 000 
                        
                     
            
               3.   Šā panta 1. punkta a) apakšpunkta ii) punktā minēto darījumu pārskatu maksas apakškomponenti uz datu kopu ir šādi:
               
                           Darījumu pārskati uz datu kopu
                        
                        
                           Maksas apakškomponents EUR valūtā
                        
                     
                           1 līdz 100
                        
                        
                           250
                        
                     
                           101 līdz 1 000 
                        
                        
                           500
                        
                     
                           1 001  līdz 10 000 
                        
                        
                           1 000 
                        
                     
                           10 001  līdz 100 000 
                        
                        
                           2 000 
                        
                     
                           100 001  līdz 1 miljonam
                        
                        
                           4 000 
                        
                     
                           Vairāk nekā 1 miljons līdz 10 miljoniem
                        
                        
                           8 000 
                        
                     
                           Vairāk nekā 10 miljoni
                        
                        
                           16 000 
                        
                     
            
               4.   Ja reģistrētais ziņošanas mehānisms reģistrēts pirmo reizi, uz darījumu pārskatu pamata iekasētās maksas komponents reģistrācijas gadā ir 65 EUR par katru kalendāro dienu no reģistrācijas dienas līdz gada beigām. Reģistrētais ziņošanas mehānisms un Aģentūra var abpusēji vienoties par citu summu, kas labāk atspoguļotu reģistrētā ziņošanas mehānisma paredzēto ziņoto datu apjomu.
            
            
               5.   Ja reģistrētais ziņošanas mehānisms pirmo reizi reģistrēts iepriekšējā gadā, darījumu pārskatu skaitu uz katru datu kopu pirms attiecīgo maksas apakškomponentu noteikšanas pielāgo šādi:
               
                  
            
         
         
            7. pants
            Izpildes panākšana
            
               1.   Rēķini, kurus Aģentūra nosūta saskaņā ar 4. panta 2. vai 3. punktu, ir Aģentūras finanšu noteikumu 71. pantā minētās debetnotas.
            
            
               2.   Aģentūra veic visus atbilstošos tiesiskos pasākumus ar mērķi nodrošināt to rēķinu pilnīgu apmaksu, kuri izrakstīti, piemērojot attiecīgos Aģentūras finanšu noteikumus, tostarp tos, kas attiecas uz nokavējuma procentiem un piedziņu.
            
            
               3.   Ja reģistrēts ziņošanas mehānisms vismaz vienu mēnesi kavē samaksu, Aģentūra var pieņemt lēmumu liegt reģistrētajam ziņošanas mehānismam sniegt tai datus, kamēr maksa nav pilnībā samaksāta.
            
         
         
            8. pants
            Pārejas noteikumi 2021. gadam
            2021. gadā samaksātajai maksai piemēro šādus īpašos noteikumus:
            
                        a)
                     
                     
                        agrākais termiņš, ko Aģentūra var noteikt 4. panta 2. punktā minēto rēķinu apmaksai, ir 2021. gada 31. marts;
                     
                  
                        b)
                     
                     
                        reģistrētajiem ziņošanas mehānismiem, kuri ne vēlāk kā līdz 2021. gada 31. martam informē Aģentūru, ka vairs nevēlas būt reģistrēti Aģentūrā, nav pienākuma maksāt maksu. Tiem ir iespēja turpināt sniegt datus līdz 2021. gada 30. jūnijam;
                     
                  
                        c)
                     
                     
                        reģistrētajiem ziņošanas mehānismiem, kuri nesamaksā maksu, var ne agrāk kā no 2021. gada 1. jūlija saskaņā ar 7. panta 3. punktu liegt sniegt Aģentūrai datus;
                     
                  
                        d)
                     
                     
                        5. panta 1. punkta c) apakšpunktu nepiemēro 2021. gadā iekasētajai maksai.
                     
                  
         
            9. pants
            Izvērtēšana
            Komisija līdz 2024. gada 5. jūlijam un pēc tam reizi piecos gados izvērtē šā lēmuma īstenošanu, vienlaikus veicot Regulas (ES) 2019/942 45. pantā minēto izvērtēšanu.
         
         
            10. pants
            Stāšanās spēkā un piemērošana
            Šis lēmums stājas spēkā trešajā dienā pēc tā publicēšanas Eiropas Savienības Oficiālajā Vēstnesī.
            Šo lēmumu piemēro no 2021. gada 1. janvāra.
            Tomēr 3. panta 1. un 2. punktu piemēro no lēmuma spēkā stāšanās dienas.
         
         
            Briselē, 2020. gada 17. decembrī
            
               
                  Komisijas vārdā –
               
               
                  priekšsēdētāja
               
               Ursula VON DER LEYEN
            
         
         
            (1)  OV L 158, 14.6.2019., 22. lpp.
         
         
            (2)  Eiropas Parlamenta un Padomes Regula (ES) Nr. 1227/2011 (2011. gada 25. oktobris) par enerģijas vairumtirgus integritāti un pārredzamību (OV L 326, 8.12.2011., 1. lpp.).
         
            (3)  Komisijas Deleģētā regula (ES) 2019/715 (2018. gada 18. decembris) par finanšu pamatregulu struktūrām, kas izveidotas saskaņā ar LESD un Euratom līgumu un minētas Eiropas Parlamenta un Padomes Regulas (ES, Euratom) 2018/1046 70. pantā (OV L 122, 10.5.2019., 1. lpp.).
         
            (4)  Energoregulatoru sadarbības aģentūras Administratīvās valdes Lēmums Nr. 8/2019 (2019. gada 21. jūnijs) par Energoregulatoru sadarbības aģentūras finanšu noteikumiem.
         
            (5)  Komisijas Īstenošanas regula (ES) Nr. 1348/2014 (2014. gada 17. decembris) par datu ziņošanu, īstenojot 8. panta 2. punktu un 8. panta 6. punktu Eiropas Parlamenta un Padomes Regulā (ES) Nr. 1227/2011 par enerģijas vairumtirgus integritāti un pārredzamību (OV L 363, 18.12.2014., 121. lpp.).
         
            (6)  Eiropas Parlamenta un Padomes Direktīva (ES) 2019/944 (2019. gada 5. jūnijs) par kopīgiem noteikumiem attiecībā uz elektroenerģijas iekšējo tirgu un ar ko groza Direktīvu 2012/27/ES (OV L 158, 14.6.2019., 125. lpp.).
         
            (7)  Eiropas Parlamenta un Padomes Direktīva 2009/73/EK (2009. gada 13. jūlijs) par kopīgiem noteikumiem attiecībā uz dabasgāzes iekšējo tirgu un par Direktīvas 2003/55/EK atcelšanu (OV L 211, 14.8.2009., 94. lpp.).